google/wiki40b huggingface dataset:
Konkresjon

En konkresjon er en hard, kompakt masse eller knoll av sedimentær stein som er dannet gjennom utfelling av mineraler i mellomrommet mellom partiklene i et sediment (sand, leire eller gjørme). Konkresjoner er ofte ovale eller runde. Mer irregulære former forekommer også, for eksempel marleiker som kan mange former. Navnet kommer av latin og betyr direkte oversatt «sammengrodd».

Dannelse

Konkresjoner dannes i sedimentære lage som allerede er lagt ned. De dannes gjerne ganske tidlig i sedimentlagets historie, siden de er avhengige av at det finnes mellomrom mellom partiklene der mineraler kan felles ut, og kjemiske substanser som kan felle ut og reagere. Når sedimentlagene har ligget lenge nok til at de har begynt å bli til stein vil ikke lenger konkresjoner dannes. Den utfelte sementen som holder konkresjonen sammen vil ofte gjøre dem hardere enn bergarten rundt. Når vær og vind begynner å bryte ned steinen, vil konkresjonene kunne ligge igjen.
Det skilles mellom konkresjoner og noduler. En konkresjon dannes gjerne rundt en eller annen form for kjerne som skaper et kjemisk miljø rundt seg som igjen gir grunnlag for utfelling av mineraler. En nodul dannes derimot i et hulrom eller som erstatning for noe som har forvitret. Konkresjoner har ofte en lagdelt indre, noe noduler ikke har.

Kjemien i konkresjoner

Kjernen i konkresjoner er ofte av organisk opprinnelse, slik som et dødt dyr eller blad. I noen tilfeller vil kjernen være godt nok bevart til å utgjøre et fossil. Når konkresjonen brytes opp, vil fossilet ligge i midten av den. På grunn av de spesielle oppbevaringsforholdene i enkelte konkresjoner, vil enkelte bløte organismer som ellers ikke fossiliseres kunne finnes i konkresjoner, slik som Tullimonstrum, et underlig bløtt dyr fra karbon, kun kjent fra konkresjoner i Mazon Creek, Illinois. Kjernene kan også være menneskeskapte, slik som konkresjoner av jernspat i engelsk marskland, dannet rundt bomber og granatsplinter fra andre verdenskrig. Det er imidlertid ikke fossiler i alle konkresjoner, som regel vil organismen være helt råtnet bort.
Mange kjemiske sammensetninger kan fungere som sementen i en konkresjon. De vanligste mineralene er karbonater som kalsitt, en mikrokrystallinsk eller amorf utgave av silisiumdioksid slik som chert, flint og jaspis eller jernholdige mineraler som goethitt og hematitt. Andre, mer eksotiske mineraler forekommer også, slik som dolomitt, pyritt og gips.

Konkresjoner i kulturen

Konkresjoner har lenge vært en av geologiens kuriositeter. Beskrivelser fra 1700-tallet viser at tidlige geologer lot seg fasinere av de de mange formene og de kjemiske sammensetningene. Konkresjoner har blitt tolket som alt fra dinosauregg, dyre- og plantefossiler (såkalte pseudofossiler) til meteoritter og menneskeskapte gjenstander. I Norge er det særlig marleikene som har vært gjenstand for oppmerksomhet.
Frauke Schmitt Gran

Karriere

Schmitt begynte med orientering som 10-åring i 1979. Hun fikk sin debut i VM i orientering i 1987, da hun ble nummer 42 på den klassiske distansen. I de tre neste verdensmesterskapene var 16.-plassen i tsjekkiske Marienbad hennes beste resultat. Gjennombruddet kom på hjemmebane i Detmold i 1995. Da ble hun nummer fem på kortdistansen, kun to sekunder bak bronsemedaljen. Etter middels prestasjoner i Grimstad i 1997, fikk hun sitt første barn i 1998. Derfor hadde hun konkurransefri i 1998-sesongen. Frauke Schmitt Gran kom knallsterkt tilbake og opplevde sitt karrierehøydepunkt under VM i skotske Inverness i 1999. Bak hjemmehåpet Yvette Baker og østerrikske Lucie Böhm tok Schmitt Gran en noe overraskende bronsemedalje på kortdistansen. Per 2016 er dette fortsatt den eneste medaljen en løper fra Tyskland har vunnet i orienterings-VM. I 2000 ble hun norsk mester på sprint og langdistanse. I 2001 løp hun sitt siste verdensmesterskap, hvor 10.-plass på kortdistansen ble hennes beste individuelle resultat.
I 2001 kan tysk-norske Schmitt Gran ha reddet livet til den russiske løperen Anna Fadejeva ettersom hun under Venla-stafetten det året stoppet opp under sitt løp for å hjelpe Fadejeva som hadde fått arterien revet av. Hun brukte løpstrøyen sin til å stanse blødningene og fikk etterhvert hjelp av finske Virpi Juutilainen og britiske Jo Stevenson. Da medisinsk hjelp kom til stedet, fortsatte Schmitt Gran sitt løp, men klarte ikke å forsvare Haldens ledelse i den nordiske stafettligaen på grunn av denne hendelsen. Hun mottok Tysk journalistforbunds Fair Play-pris for hjelpen av konkurrenten.

Personlig

Frauke Schmitt Gran er gift med en nordmann og er bosatt i Halden.
Chariesthes

Utseende

Middelsstore trebukker, oftest brune, ofte med gule eller grønne tegninger.
Antennene er tynne og lange til svært lange.

Levevis

Som de fleste andre trebukker borer larvene i ved.

Utbredelse

Slekten er vidt utbredt i tropisk Afrika.
Termoaçu gasskraftverk

Termoaçu gasskraftverk er et gasskraftverk i delstaten Rio Grande do Norte i Brasil. Det har en installert produksjonskapasitet på 342 MW fordelt på to kokere / turbiner à 171 MW hver. Anlegget ble utbygd i 2008. Brenselstypen er naturgass og oljegass fra raffinerivirksomhet. Dette er landets tolvte største fossile kraftverk. Damp og avgasser brukes delvis til injeksjon i oljefelter som drives av Petrobras, som også opererer kraftverket.
Toli

Toli eller Tuoli (kinesisk: 托里县; pinyin: Tuōlǐ Xiàn; uighur: تولى ناھىيىسى / Toli Nahiyisi) er et fylke i prefekturet Tacheng i den autonome region Xinjiang i Folkerepublikken Kina.
Befolkningen var på 81 984 innbyggere i 1999.
Wolffianisme

Wolffianisme (tysk: Wolffianismus) er den filosofiske strømningen som elever og tilhengere av den innflytelsesrike rasjonalistiske filosofen Christian Wolff var talsmenn for i opplysningstiden. Takket være Wolff og tilhengerne hans ble det vanlig å publisere filosofiske tekster på tysk i stedet for på latin, og med det kunne en egen tyskspråklig filosofifaglig terminologi utvikles. 
Allerede i 1737 fantes det mer enn 100 universitetslærere som regnet seg som wolffianere og på midten av 1700-tallet var nesten alle tyske læreseter i filosofi besatt av wolffianere. Læren som de universitetsansatte underviste i fikk derfor tilnavnet «skolefilosofi» (Schulphilosophie). Wolffs lære var ikke spesielt kontroversiell, så det fantes tilhengere blant alle stender og bekjennelser, men siden mange lutheranere visste å knytte sine synspunkter til dette systemet, var et annet tilnavn «protestantisk skolastikk». 
De fleste wolffianere var knapt mer enn epigoner. Et hederlig unntak Alexander Baumgarten, grunnleggeren av den tyske estetikk. En annen betydelig representant er Immanuel Kants lærer, Martin Knutzen, og Kant selv underviste i Wolffs skolefilosofi i sin «førkritiske» periode, dvs. før utgivelsen av Kritik der reinen Vernunft.
Andre kjente wolffianere er blant andre Georg Bernhard Bilfinger (1693–1750), Johann Gustav Reinbeck (1683–1741), Christian Gabriel Fischer (ca. 1690–1751), Siegmund Jacob Baumgarten (1706–1757), Christian Gottlieb Jöcher (1694–1758), Johann Christoph Gottsched (1700–1766), Lorenz Schmid og Ludwig Philipp Thümmig (1697–1728).
Multimodale virkemidler

Multimodale virkemidler viser til hvordan man kan bruke ulike effekter når man jobber med sammensatte tekster eller multimodale tekster (bilde, lyd, musikk og video).

Tredelingsregelen

Bildet deles i tre horisontale og tre vertikale linjer. Hovedmotivet plasseres normalt ved en av skillelinjene.Grunnen er at det gir bildet liv. Det kan også plasseres i krysset. Man kan unnvike fra denne regelen, men da oppnår man bestemte effekter. Ved å plassere motivet midt i, understreker man roen.

Bildeoverganger

Det er også viktig å skape god sammenheng i fortellingen. Musikk og tale som følger fra det ene bildet til det neste bilde kan bli brukt til å bygge en slik bro eller sammenheng.

Presentasjontempo

Ved å ha med mange bilder med kort visningsvarighet kan man skape et høyere tempo eller rytme i handlingen.

Auditive virkemidler

En regel blant proffene er at informasjon og fakta formidles best med bilder, mens følelser og stemning sitter i lydbildet.

Reallyd

Man skiller ofte mellom reallyd og effektlyd. Reallyder er de lydene som følger av det som faktisk skjer på bildet. Det kan for eksempel være lyden av biler som kjører forbi eller lyden av bølger som slår inn langs stranden. Hvis lyden forsøker å gjengi en reell lyd fra bildesituasjonen så kaller man den for synkron. Dersom vi hører en fortellerstemme som utdyper det vi ser på bildet så sier vi at lyden er ikke-synkron. Den er satt ut av situasjonen.
Nemanja Radonjić

Landslaget

Han ble tatt ut i Serbias tropp til VM i fotball 2018 i Russland.
Marensis

Utseende

En nokså stor, matt, lysbrunlig trebukk.  Antennene er tynne og litt lengre enn kroppen. Oversiden er fint og spredt, men tydelig punktert. Pronotum er omtrent trapesformet uten tenner på sidene, litt bredere enn langt og mye smalere enn dekkvingene. Dekkvingene er noe avsmalnende bakover og har nesten rettvinklede, utstående "skuldre".

Utbredelse

Arten er utbredt i det nordvestlige Brasil, Ecuador og Peru.
Brandangersundbrua

Planlegging og bygging

Broen er prosjektert av Aas-Jakobsen AS.
Planleggingen av broen ble mye mer omfattende enn først tenkt og byggestart på broen ble utsatt flere ganger. I mars 2009 ble anbudet lyst ut med frist 18. mai 2009. I juli 2009 ble det undertegnet kontrakt med Skanska om bygging av broen. Broen ble bygget på land i Sløvåg og deretter løftet på plass av to kranbåter 3. september 2010. For å få gjennomført løftet og transporten til Brandangersundet måtte en høyspentlinje som forsyner Mongstad-raffineriet med strøm midlertidig demonteres. Dette ble gjort i forbindelse med produksjonsstopp på raffineriet i september 2010.
4. november 2010 ble fylkesveg 4, Sløvåg-Ånneland, offisielt åpnet.
.nz

Sub-nivådomener

Som tilfellet er med engelsktalende land, unntatt USA, er det sub-nivådomener som forteller om virksomhetene er statlige, kommersielle eller non-profit-organisasjoner. 
Ulikt andre engelsktalende land bruker New Zealand 'govt' i stedet for 'gov' for statlige departementer m.m., altså 'govt.nz'. Det er også flere sub-nivådomener unike for New Zealand, som 'iwi.nz' iwi for tradisjonelle māori-stammer (som 'maori.nz') og 'geek.nz' for 'geeks'.
Disse er i bruk, med deres offisielle beskrivelser.
Rinkeby (bydelsområde)

Rinkeby er et tidligere bydelsområde i Västerort i Stockholm som omfattet bydelen med samme navn.
1. januar 2007 ble bydelsområdet slått sammen med Kista, og dannet det nye bydelsområdet Rinkeby-Kista.
Ildebrando Antoniutti

Bakgrunn

Ildebrando Antoniutti var den sjette av syv barn til Giuseppe og Anna (født Comelli) Antoniutti. Han studerte ved presteseminarene i Cividale og Udine, og ledsaget erkebiskop Archbishop Antonio Anastasio Rossi av Udine under Første verdenskrig på Rossis hyppige besøk til militærlasaretter og menigheter i områder som var blitt okkupert av østerriksk-ungarske styrker. 
I november 1917 dro Antoniutti til Roma og studerte ved det pavelige romerske seminar og Lateranuniversitetet (hvorfra han fikk doktorater i filosofi, teologi og kirkerett i juli 1920.

Prest

Han ble presteviet sv erkebiskop Rossi den 5. desember 1920, og underviste så ved seminaret i Udine fra 1921 til 1927, samtidig som han var erkebiskopens persolige assistent.

Det pavelige diplomati

I 1927 ble Antoniutti gjort til sekretær ved den apostoliske delegasjon til Kina, under erkebiskop Celso Costantini, ble auditor i 1930 og senere chargé d'affaires ad interim i 1933. Han ble gjort til monsignore den 24. september 1931, og utnevnt til auditor til nuntiaturet i Portugal i 1934.

Erkebiskop

Den 19. mai 1936 ble Antoniutti utnevnt til apostolisk delegat til Albania og titularerkebiskop av Synnada in Phrygia av pave Pius XI. Han ble bispeviet den påfølgende 29. juni av kardinal Pietro Fumasoni Biondi, med erkebiskop Rossi (som vå var latinsk patriark av Konstantinopel) og Costantini som medkonsekratorer, i Roma. Han forble i Albania til august 1936.
Antoniutti ble pavelig sendemann til Spania under den spanske borgerkrig den 25. juli 1937, med særlig oppgave å få i stand utveksling av krigsfanger og for å gi assistanse til prester som var flyktet fra kommunistiske områder. Han ble den 21. Ssptember chargé d'affaires til den nasjonalistiske regjering. 
Erkebiskop Antoniutti ble så apostolisk delegat til Canada den 14. juli 1938.

Kardinal

Antoniutti ble nuntius til Spania den 21. oktober 1953, og kreert til kardinalprest av S. Sebastiano alle Catacombe av pave Johannes XXIII den 19. mars 1962. Fra 1962 til 1965 deltok han på det annet vatikankonsil. Han var en av de kardinaler som deltok i konklavet som valgte den nye pave Paul VI. 
Den 26. juli 1963 utnevnte den nyvalgte pave Antoniutti til prefekt for kongregasjonen for ordenslivet. Han tjente i dette embedet i ti år.
Han ble kardinalbiskop av Velletri-Segni den 13. september 1973, og camerlengo for kardinalskollegiet det neste år.
Han døde brått i en bilulykke da hans bil frontkolliderte nær Bologna.
Animal Crackers (2017)

Handling

En families liv blir snudd opp-ned når de arver et oppbrukt sirkus og en mystisk boks med "Animal Crackers" (dyrekjeks), som gjør at personen som spiser det blir magisk forvandlet til det dyret de har spist, inkludert aper, sjiraffer, løver, tigre og bjørner. De må redde sirkuset fra å bli tatt over at deres onde onkel Horatio P. Huntington.
Gnomonisk kartprojeksjon

En gnomonisk kartprojeksjon viser alle storsirkler som rette linjer, hvilket fører til at enhver rett linje på et gnomonisk kart viser til en geodetisk kurve, den korteste veien mellom to punkter. Projeksjonen lages ved å markere punkter på sfæren på et tangentplan, hvor hvert punkt på sfæren har et tilsvarende punkt på tangentplanet. Forvrenging av areal, avstand og retning øker med avstanden fra tangentpunktet, som utgjør sentrum av projeksjonen. Mindre enn halvparten av en sfære kan bli kartlagt med et slik kart.

Historie

Den gnomoniske kartprojektsjonen er en av de eldste i verden, og ble utviklet av Thales i det sjette århundret f.Kr.

Bruk

Gnomoniske kartprojeksjoner blir brukt i seismologi fordi seismiske bølger pleier å reise i store sirkler. De blir også brukt i sjøfart, fordi kartprojeksjonen viser den korteste avstanden mellom to punkter som en rett linje.
Svømming under EM i svømmesport 2018 – 50 meter fri menn

Semifinaler

Semifinalene begynte 8. august kl. 17:04.
Äsperöd

Äsperöd er et tettsted i Sjöbo kommune i Skåne län i Sverige. I 2010 hadde tettstedet 222 innbyggere.
Petanque

La Fanny

Fanny (bakdelen på en kvinne) er når et lag taper 13-0. Det tapende laget må da kysse La Fanny. Det seirende laget kan spandere en Pastis på sine motstandere.

Kulemerker

OBUT
JB
La Boule Bleue
Azer
Intergrale
Ifølge La Boule Obut skal kulene veie 650-800 g og være 70,5-80 mm i diameter. Hardhet på minst 110 Kg/mm². Personalisere kulen med f.eks. ditt navn på inntil 15 bokstaver. Fra 0 til 10 stries (riller – for bedre grep). Du har rustfrie kuler og kuler som ruster (sistnevnte gir bedre grep «ikke ensbetydende med bedre spill»).
Shoah (film)

Shoah er en 9 timer lang film regissert av Claude Lanzmann fra 1985 om holocaust, også kalt shoah. Selv om filmen vanligvis klassifiseres som en dokumentarfilm, anser regissøren den for å falle utenfor genren, , da den i motsetning til de fleste historiske dokumentarfilmer ikke inneholder rekonstruksjoner eller arkivmateriale. I stedet består den av intervjuer med mennesker som på en eller annen måte var involvert i holocaust. Filmen viser også reiser til forskjellige steder som blir omtalt i filmen.

Sammendrag

Selv om filmen er løst strukturert, er den først og fremst orientert mot fire emner: Chelmno, der gassbiler først ble brukt til å drepe jøder; dødsleirene Treblinka og Auschwitz, samt Warszawagettoen. Den tar for seg disse emnene ved hjelp av intervjuer med overlevende, vitner og gjerningsmenn.
Seksjonen med Treblinka består av vitnemål fra Abraham Bomba som var barberer i leiren; Richard Glazar som var fange; og et sjeldent intervju med Franz Suchomel, en SS-offiser som arbeidet i leiren, og som i sitt intervju avslører detaljer om leirens gasskammer. Suchomel har tydeligvis sagt seg enig i å bidra anonymt med sin kunnskap, men blir i hemmelighet filmet i løpet av intervjuet. Det er også et bidrag fra Henrik Gawkowsky som førte et av togene som førte fanger til Treblinka, sterkt påvirket av vodka.
Delen som tar for seg Auschwitz, består av vitnemål fra Rudolf Vrba som unnslapp leiren rett før krigens slutt, og Filip Müller som arbeidet i et krematorium der det ble brent lik som kom rett fra gasskamrene. Det er også mange intervjuer med lokale polakker som daglig så tog ankomme dødsleiren fulle av mennesker og forlot den tomme; disse gjettet raskt skjebnen til passasjerene.
Chelmno-delen består av intervjuer med de to eneste jødene som overlevde leiren; Simon Srebrnik som forteller om hvordan han ble tvunget til å synge militære sanger for å underholde nazistene, og Mordechai Podchiebnick. Det er også et hemmelig intervju med Franz Schalling som var vakt i leiren.
Warszawagettoen blir tatt opp i slutten av filmen, og de opprørende forholdene der blir beskrevet av Jan Karski som arbeidet for den polske eksilregjeringen og Franz Grassler, en nazistisk administrator som under krigen gav ordre til de jødiske lederne i gettoen. Dokumentaren blir avsluttet med intervjuer med jødiske deltakere i gettooppstanden i Warszawa.
Bhojpur lufthavn

Bhojpur lufthavn (IATA: BHP, ICAO: VNBJ) er en flyplass for Bhojpur, en by i Bhojpur-distriket i Kosi i Nepal.
Flyplassen ligger på 1 219 moh. Den har en rullebane som er 533 meter lang. Flyplassen er viktig fordi det er bare 3,5 km. vei i Bhojpur.
Kreis Pirna

Geografi

Kreis Pirna befant seg ved siden av Elbsandsteingebirge sør for den øverste delen av elven Elben i høyfjellsområdets daler i det østlige Erzgebirge. De høye platåene som er i høyder på 300 til6800 meter over havet, består av mye dyrket mark og beiteområder, og skogkledde daler som i nord er brutt av elvene Müglitz og Seidewitz. En av de høyeste fjellformasjonene er landemerket Oelsener Höhe (644 m).
Også verdt å merke seg er det geologisk interessante Elbtal Skifer Fjell. De viktigste reservoaret for drikkevann Pirna Pirna Gottleuba også lå i en sirkel. Verd å nevne er også det geologisk interessante Elbtalschiefergebirge. Talsperre Gottleuba i nærheten av Kreis Pirna er Pirnas viktigste drikkevannskilde.

Historie

Kreis Dippoldiswalde oppstod på 1800-tallet som Amtshauptmannschaft Pirna i kongeriket Sachsen og ble i 1939 omdøpt til Landkreis Pirna. Gjennom kretsreformen i DDR i 1952 ble Kreis Sebnitz skilt ut fra Kreis Pirna. Kreis Sebnitz ble også dannet av enkelte deler av det tidligere Amtshauptmannschaft Dippoldiswalde .
Etter Tysklands gjenforening fortsatte den å eksistere fra 1990 til 1994 innenfor Fristaten Sachsen som Landkreis Pirna. Den 1. august 1994 ble den slått sammen med Landkreis Sebnitz til den nye kretsen Landkreis Sächsische Schweiz som eksisterte frem til 2008.
Piggsvinfamilien

Etymologi

Ifølge Artsdatabanken heter arten piggsvin, men piggsvin og pinnsvin er sidestilte former på norsk. For øvrig foretrekker både «Kunnskapsforlagets blå språk- og ordtjeneste» og «Store norske leksikon» pinnsvin. Radioprogrammet Språkteigen på NRK hevder at pigg- er nynorsk, og pinn- bokmål. Samlaget sin «Nynorsk ordliste» foretrekker piggversjonen. Eventuelt kan man si «bustyvel» fra det norrøne bustígull, ifølge ordlisten.

Beskrivelse

Piggsvin har lang og spiss snute og er terrestriske sålegjengere, som både kan klatre og svømme. De har moderat store øyne og ører. Alle artene har fem tær på hver fot, unntatt Atelerix albiventris som kun har fire tær på hver fot. Derfor kalles denne arten ofte firetået piggsvin.
Som andre insektetere er artene stort sett nattaktive og har fossorial adapsjon, men noen rottepiggsvin (Galericinae) kan også være aktive på dagtid. Noen arter har dessuten vinterdvale. Hos noen arter er fortennene forstørret, men ikke i samme grad som spissmusene.
Tannformel: I2-3/3, C1/1, P3-4/2-4, M3/3 = 36-44
Kroppsformen er rund og pelshårene hos egentlige piggsvin (Erinaceinae) består på oversiden og hodet av spisse pigger av keratin. Piggene er omdannede hårstrå som er hule. På undersiden har de vanlig pels. Piggene er ikke giftige, men utgjør et effektivt ytre forsvarsverk for artene, som typisk ruller seg sammen til en «ball» (med piggene ut) når de føler seg truet. Hodet og lemmene trekkes inn i «ballen». Som andre pelsdyr røyter også piggsvin, men ikke sesongvis. Derimot røyter de gjennom hele året, og mister en og en pigg. Rottepiggsvinene han normal pels over hele kroppen. Når de føler seg truet avgir de vond lukt som et forsvar.
Piggsvindyr er insektetere, men spiser også mye annet, for eksempel virvelløse dyr, reptiler, åtsler, røtter og frukt. De fleste artene kan derfor hevdes å være altetere.

Andre piggsvin

Beskrivelsen piggsvin brukes også om dyr som ikke tilhører piggsvinfamilien, men har lignende hårpigger. Dette gjelder blant annet hulepiggsvin og trepiggsvin, som er to ulike arter med gnagere, og maurpiggsvin, som er et kloakkdyr.

Piggsvin i religion

Innenfor zoroastrismen har piggsvinet en fremskutt plass, da det tilbringer mye av sin tid med å fortære insekter, som denne religionen anser som mørkets myldrende yngel. Ett av djevelens tilnavn, Belsebub, er egentlig Baal Zebul (= herre over fluene, fluenes herre).
Green Resources

Green Resources AS er et norsk aksjeselskap som ble stiftet i 1995, og driver innenfor treplanting, handel med karbonkvoter, treprodukter og fornybar energi i Afrika.
Selskapet hadde i 2011 flere enn 5 300 ansatte. Det har en målsetting om å bli den ledende leverandøren av klimakvoter fra Afrika. Finansdepartementet har inngått kontrakt om å kjøpe i underkant av 400 000 klimakvoter fra Green Resources' skogprosjekt i Idete, Tanzania.
Green Resources AS har i flere år drevet storstilt treplanting i flere afrikanske land. Selskapet drev tidligere kun med tradisjonell skogindustri i Afrika, men i 2007, etter avtale med den norske regjering, begynte man også å satse på handel med klimakvoter. De hurtigvoksende treplantasjene binder CO2 fra atmosfæren, og danner dermed grunnlaget for salg av klimakvoter. Når det gjelder inntektene fra karbonhandelen hevder selskapet at de i sin helhet vil bli reinvestert i de land hvor de er generert, samtidig som 10 % av inntektene vil bli øremerket til samfunnsmessige (ikke-kommersielle) utviklingstiltak.
Green Resources AS disponerer i 2011 ca. 300 000 hektar (3 000 kvadratkilometer) landområder som kan beplantes, fordelt i Uganda, Tanzania, Mosambik og Sudan. De områdene som i 2011 er beplantet av selskapet utgjør ca. 20 000 hektar (200 kvadratkilometer).
Green Resources AS arbeider med å få godkjennelse også under FNs såkalte «grønne utviklingsmekanisme». Formålet med denne utviklingsmekanismen er dels å hjelpe u-land til en mer bærekraftig utvikling, dels å gjøre det mulig for industriland å oppfylle sine utslippforpliktelser på en kostnadseffektiv måte gjennom utslippsreduserende prosjekt i utviklingsland. 
Green Resources AS ble 17. Juli 2009, godkjent under "Voluntary Carbon Standard (VCS)" til å redusere klimagasser fra landbruk, skogbruk og arealanvendelse (AFOLU). Grunnleggerne av VCS er The Climate Group, the International Emissions Trading Association (IETA) og the World Business Council for Sustainable Development. Klimasertifikatene er godkjent av det tyske selskapet TÜV SÜD, på oppdrag for det Tanzania-registrerte selskapet Green Resources Limited. 
Green Resources har flere enn 70 aksjonærer. Kjell Inge Røkke, Tom Vidar Rygh, Erik Bøhler samt shippingarvingen Petter Preben Wilhelmsen er blant aksjonærene i Green Resources as. I alt har det pr. 2010 blitt investert ca. 600 millioner kroner (USD 100 Million) i selskapet.
Styret i 2011 består av Juha Niemelä(styreleder), Tom Vidar Rygh (nestleder), Mads Asprem, Erik Bøhler, Liane Gaumont Luke, Odd Ivar Lovhaugen, Mutuma Marangu og Kristoffer Olsen.